Onnie slaan kind glo - Misdaad - Republikein
Tuesday, October 22nd, 09:44:32
Onnie slaan kind glo
Ministerie ondersoek voorval
11 October 2019 | Misdaad
'n Ministeriële ondersoek is van stapel gestuur ná 'n tienjarige seun glo Vrydag by 'n skool in Windhoek deur 'n onderwyser aangerand is.
Die seun se ouers het 'n klag van aanranding met die doel om ernstig te beseer teen die onderwyser by die Katutura-polisiekantoor in die hoofstad aan­hangig gemaak.
Die graad 4-leerling aan 'n laer­skool in Khomasdal is glo met 'n stok op die oor geslaan.
'n Hooggeplaaste bron in die ministerie van onderwys, kuns en kultuur het die ondersoek bevestig.
Met verwysing na die voorval het die bron gesê die skool se hoof was Vrydag by 'n vergadering vir skoolhoofde wat elke drie maande plaasvind. 'n Groot groep onderwysers by die skool was op dieselfde dag afwesig.
“Die kinders was glo rumoerig en het op die vlakte rondgehol. Die betrokke onderwyser moes die kinders in die klasse probeer kry en die uiteinde was 'n lat op die lyf. Die onderwyser was glo hoogs gefrustreerd en raadop,” het 'n bron gesê wat bevestig het die kind is ook oor die kop geslaan.
Die ministerie het Woensdag 'n vergadering met die leerling se ouers belê waar die skoolhoof, 'n raadslid en die inspekteur vir die Khomasstreek teenwoordig was.
Verslae oor die voorval deur elkeen wat daarby betrokke was, wat die onderwyser en die kind insluit, vorm deel van die ministerie se ondersoek.
Lyfstraf is nie net ongrondwetlik nie, maar word ook statutêr kragtens artikel 56 van die onderwyswet in beide staat- en private skole verbied.
“In die geval van lyfstraf is daar 'n proses wat gevolg moet word. Verslae word ingedien waarin die onderwyser ook die kans het om sy saak op skrif te stel.”
Die uitslag van die proses hang volgens die bron daarvan af of die onderwyser die oortreding ontken of erken.
“Daar is twee roetes wat gevolg moet word: Word die oortreding ontken, word 'n dissiplinêre komitee saamgestel wat tydens 'n verhoor 'n aanbeveling oor die gepaste straf maak indien daar 'n skuldigbevinding is.
“Word die oortreding erken, word die verslag en dokument na die kantoor van die uitvoerende direkteur gestuur wat 'n spesifieke straf voorstel.”
In dié geval het die betrokke onderwyser erken hy het die kind geslaan.
Volgens die bron word 'n indaba ook volgende week by die skool gehou waartydens die waarnemende direkteur van onderwys vir die Khomasstreek, die inspekteur vir die streek en ook die onderwyser oor die voorval sal vergader.
Volgens een van die kind se ouers is dit die eerste jaar wat die onderwyser uit Finland skoolgee en was hy glo nie bewus van die skool se beleid oor lyfstraf nie.
Tydens 'n vergadering Woensdag het die ouer gesê die meeste onderwysers was glo Vrydag afwesig en spanning het opgelaai.
Sy sê ook die onderwyser het haar kind met 'n boomtak op die blad en oor sy slaap geslaan.
Volgens haar het die dokter wat hom Maandag ondersoek het, gesê die houe was baie naby aan haar kind se oog.
Sy sê ook die onderwyser het haar kind nie om verskoning gevra nie.
Die kind het gehuil en bloed het uit die wond op sy oogbank geloop, sê sy. Sy sê sy is nie teen lyfstraf gekant nie, maar dan “op die hande en boude”.